**Poštovani roditelji, dragi učenici,**

Ministarstvo znanosti i obrazovanja objavilo je Upute svim osnovnim i srednjim školama vezano uz nastavak organizacije na daljinu uz pomoć informacijsko-komunikacijske tehnologije kako bi učenicima i nastavnicima osigurali učenje i poučavanje na daljinu, a s ciljem osiguranja kontinuiteta odgojno obrazovnog procesa.

**Za učenike 1. - 4. razreda:**

 Prema preporuci Ministarstva znanosti i obrazovanja, razrednici će se povezati s roditeljima u virtualnu grupu odgovarajućim komunikacijskim kanalima. Naša Škola izabrala je aplikaciju edmodo koja predstavlja osnovni komunikacijski kanal Škole i učenika i putem kojeg će se realizirati sve obveze nastave na daljinu.

Ministarstvo znanosti i obrazovanja je u suradnji s Hrvatskom radiotelevizijom na 3. programu HRT (HRT 3), za učenike 1. - 4. razreda, organiziralo nastavu prema kurikulumima i nastavnim programima svaki dan, u sljedećim terminima:

1. razred:   8. -10.00 sati
2. razred: 10.00 – 12.30 sati
3. razred: 13.00 – 16.00 sati
4. razred: 16.00 – 19.00 sati

**Prvi dan emitiranja nastave na daljinu putem HRT 3 pod nazivom *Škola na trećem* bit će ponedjeljak, 16. ožujak 2020.**

**Molimo roditelje 1. - 4. razreda, koji nemaju mogućnosti zbrinjavanja djece te će djeca dolaziti u školu, da isto jave svojim učiteljicama.**

**Za učenike 5. - 8. razreda:**

Škola će u ponedjeljak, 16. ožujka 2020., objaviti na svojim mrežnim stranicama popis linkova na pojedine virtualne razrede kako bi svi učenici znali gdje trebaju pristupiti. Virtualnom razredu pristupa se s AAI identitetom prema uputama CARNET-a i MZO-a koje se nalaze na sljedećim stranicama: https://www.carnet.hr/udaljenoucenje/ i <https://skolazazivot.hr/e-ucenje/>.

Za izvođenje nastave na daljinu i pristup virtualnom razredu, potrebno je da učenik/ica ima kod kuće uređaj (računalo, tablet) i pristup internetu. Svim učenicima 5. i 7. razreda podijeljeni su tableti i SIM kartice.

Učenicima 6. i 8. razreda koji su se izjasnili da kod kuće nemaju uređaj (računalo, tablet) ili pristup Internetu, Škola je dodijelila tablete i SIM kartice na privremeno korištenje.

Za  učenike predmetne nastave osnovnih škola (5. – 8. razred) svaki dan će biti definiran raspored i pripremljeni sadržaji za on line nastavu za osnovni paket predmeta od 4 do 5 sati na dan. Sadržaji će uključivati videosnimku predavanja, kao i dodatne radne materijale. Osim ovog osnovnog paketa, predmetni nastavnici će pripremati vlastite sadržaje  ili organizirati suradnju u svojim virtualnim razredima. Predmetni nastavnici čiji predmeti nisu pokriveni osnovnim paketom mogu organizirati nastavu u 5., odnosno 6. sati u danu.

Dodatno, Sportska televizija će emitirati nastavne sadržaje za predmetnu nastavu u razdoblju od 8.00 do 14.00 sati. Nastava će se održavati od  3 do 5 školskih sati prema rasporedu koji će se objavljivati na stranicama MZO, Škole za život i stranicama CARNET-a te na mrežnim stranama Škole.